TUDOR PLOPEANU - OLIMPIC ROMÂN LA MATEMATICĂ

TUDOR PLOPEANU

– OLIMPIC ROMÂN LA MATEMATICĂ –

Pasionat de matematică încă din școala primară, Tudor Plopeanu, în vârstă de doar 17 ani, elev al Liceului Internațional de Informatică București, în clasa a X-a, și-a dovedit deja valoarea la concursurile naționale și internaționale la care a participat.

Încă de la grădiniță s-a putut observa înclinația lui spre matematică, educatoarea acordându-i diploma de matematicianul grupei. Apoi, intrând în clasa I la Școala Generală Ion Heliade Rădulescu, a avut șansa și norocul să aibă o învățătoare excepțională, Mădălina Șerban, care a observat imediat istețimea și pasiunea lui Tudor pentru matematică, îndrumându-l să participe la concursul „Cangurul”, unde s-a clasificat pe primul loc în țară.

După absolvirea ciclului primar a participat la un concurs de selecție organizat de Liceul Internațional de Informatică București, pentru constituirea unei clase speciale, formată din 16 elevi, cu program de excelență pentru nivelul de olimpiadă internațională. Din cei 54 de participanți la concurs, Tudor s-a clasat pe primul loc.

Se cunoaște faptul că nivelul de cunoștințe al elevilor absolvenți ai clasei a IV-a se datorează muncii și priceperii învățătorilor și silinței elevilor, dar odată intrați la Gimnaziu, competența profesională și abnegația profesorilor îi duc spre performanță. Doamna profesor Lioara Ivanovici, preluând această clasă specială de matematică, a reușit să se facă remarcată atât la nivelul municipiului, cât și la nivel național prin rezultatele excepționale ale elevilor dânsei. În fiecare an de gimnaziu Tudor a obținut medalia de aur la olimpiada națională de matematică. Un succes remarcabil l-a realizat Tudor la Olimpiada Balcanică de Matematică pentru Juniori din Macedonia, unde a luat medalia de aur, iar echipa României s-a clasat detașat pe primul loc pe națiuni, cu 222 de puncte din 240 posibile.

Tudor a absolvit gimnaziul cu media 10 la toate materiile studiate. Iată cum îl caracterizează fosta dirigintă Lioara Ivanovici: „Tudor este un amestec rar întâlnit de inteligență sclipitoare, talent, cultură, ambiție și timiditate. Foarte bun prieten și coleg, onest și corect. Rezultatele de excepție vin din această atitudine, din educația de excepție, din toleranța pe care o manifestă față de cei din jur, din plăcerea cu care face fiecare lucru. Pasiunea și mintea ascuțită îl conduc spre succes. Îi place școala, îi plac colegii, nu simte când trec orele. Sunt sigură că succesul va fi cartea de vizită permanentă care îl va însoți”.

După gimnaziu, Tudor urmează cursurile la aceeași școală, Liceul Internațional de Informatică București, la clasa de olimpici la fizică, unde predă profesoara de excepție, d-na Rodica Ionescu, ai cărei elevi compun și în acest an echipa României la Olimpiada Internațională de Fizică. În acest an, Tudor s-a calificat la faza pe țară la Olimpiada de Fizică, unde a obținut medalia de bronz și la Olimpiada de Matematică, unde a obținut medalia de aur. Primii 20 de concurenți la nivel național din clasele IX-XII au participat la baraje pentru a fi selectată echipa de seniori a României.

După primul baraj s-au ales cei 6 participanți la Balcaniada de Matematică de la Tirana. Tudor a obținut medalia de argint, în timp ce echipa României s-a clasat pe locul al II-lea pe națiuni. La Olimpiada Internaţională de Matematică desfăşurată în perioada 9-16 iulie 2016 în Hong Kong, unde au participat 117 ţări şi 616 concurenţi, Tudor a obţinut medalia de bronz.

Participând de-a lungul timpului la diverse concursuri și olimpiade școlare la matematică, fizică și informatică, Tudor a obținut 30 de medalii de aur, argint și bronz.

Un profesor care l-a vizitat și a văzut medaliile a exclamat: „Sunt numeroase școli generale și licee în România care nu au atâtea medalii câte are Tudor!”.

De pregătirea lui Tudor la matematică pentru olimpiada de seniori s-a ocupat un profesor competent, pasionat și apropiat de elevi, domnul Victor Vacariu, care spera ca Tudor să se întoarcă din Hong-Kong cu o medalie cât mai strălucitoare.

Pe lângă pasiunea pentru învățătură, Tudor are și alte preocupări: joacă baschet, face înot, joacă șah și cântă frumos la pian. Când programul încărcat îi permite, ca orice copil de vârsta lui, se joacă pe calculator jocuri on-line de strategie, sau citește cărți în limba română și în limba engleză.

DOINA BÂRCĂ

Contents